FÆLLES AKTION af 15. oktober 1996 vedtaget af Rådet på grundlag af artikel K.3 i traktaten om Den Europæiske Union om oprettelse og førelse af et register over sagkundskab med hensyn til bekæmpelse af terrorisme for at lette samarbejdet om bekæmpelse af terrorisme mellem Den Europæiske Unions medlemsstater (96/610/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til Det Forenede Kongeriges initiativ,

som minder om, at i henhold til traktatens artikel K.1, nr. 9, betragtes politisamarbejde med henblik på forebyggelse og bekæmpelse af terrorisme som et spørgsmål af fælles interesse for medlemsstaterne, og

ud fra følgende betragtninger:

I den erklæring om terrorisme, som Det Europæiske Råd vedtog den 15. 16. december 1995, erklærede det, at der er behov for en nøje samordning mellem medlemsstaterne for at forebygge og bekæmpe terrorisme effektivt;

selv om der allerede foregår et omfattende og effektivt samarbejde mellem alle de organer i medlemsstaterne, som beskæftiger sig med bekæmpelse af terrorisme, bør man til stadighed forsøge at udvikle dette samarbejde;

de nationale organer, der beskæftiger sig med bekæmpelse af terrorisme, har for at imødegå de forskellige trusler om terrorisme, som medlemsstaterne udsættes for, udviklet særlig sagkundskab, færdigheder eller viden på visse områder, som i princippet bør gøres tilgængelig for de relevante organer i alle andre medlemsstater på deres anmodning, hvis og når de har behov for det;

hvis der oprettes og føres et register over særlig sagkundskab, færdigheder eller viden på disse områder, vil denne sagkundskab i videre omfang kunne blive let tilgængelig for organer i alle medlemsstaterne, hvorved medlemsstaternes muligheder for at bekæmpe terrorisme øges;

det er ikke hensigten, at det register, der er omfattet af denne fælles aktion, skal erstatte eller berøre eksisterende bilaterale eller multilaterale ordninger for samarbejde om bekæmpelse af terrorisme, ligesom det heller ikke skal være et instrument for udveksling af efterretninger eller gøre oprettelsen af nye strukturer inden for Rådet påkrævet -

VEDTAGET FØLGENDE FÆLLES AKTION:

Artikel 1

1. Rådet udpeger i en indkøringsperiode på et år Det Forenede Kongerige til at stå for udarbejdelsen, førelsen og formidlingen af et register over særlige færdigheder eller viden med hensyn til bekæmpelse af terrorisme, i det følgende benævnt »registret«. Derefter overtages denne opgave af den medlemsstat, der har formandskabet.

2. Den udpegede medlemsstat overlader det til et specielt kontor at udarbejde, føre og formidle registret, i det følgende benævnt »registerføreren«.

Artikel 2

1. Medlemsstaterne sender deres bidrag til indførelse i registret til registerføreren.

2. Registerføreren udarbejder registret på grundlag af medlemsstaternes bidrag.

3. Medlemsstaterne tager i forbindelse med deres bidrag til registret fuldt ud hensyn til det klassifikationsniveau og den beskyttelse, hver medlemsstat har fastlagt.

4. Registerføreren har ansvaret for, at eventuelle ændringer og tilføjelser til registret på grundlag af yderligere bidrag fra medlemsstaterne indføres korrekt i registret, og for at gøre medlemsstaterne opmærksom på ændringer og tilføjelser.

5. Registerføreren skal føre statistikker over benyttelsen af registret og skal aflægge rapport for Rådet hvert halve år om ordningens effektivitet.

Artikel 3

1. Hver medlemsstat bidrager til registret med oplysninger om særlig sagkundskab, færdigheder eller viden, som den har udviklet med hensyn til bekæmpelse af terrorisme, og som den mener bør gøres tilgængelig for alle medlemsstaterne.

2. Medlemsstaternes bidrag, som det vil være hensigtsmæssigt at indgive på en formular, som Rådet skal vedtage, skal som et minimum give en tilstrækkeligt detaljeret beskrivelse af de forskellige former for særlig sagkundskab, færdigheder eller viden, således at de relevante organer i medlemsstaterne har grundlag for at bedømme, om disse oplysninger har relevans for udførelsen af deres aktiviteter til bekæmpelse af terrorisme. Det anføres også nøjagtigt i bidragene, hvordan der direkte og hurtigt kan opnås kontakt enten med det sted, hvor denne sagkundskab findes, eller med et centralt kontaktpunkt i medlemsstaten.

3. Medlemsstaterne har ansvaret for, at oplysningerne om kontaktpunkterne ajourføres, når det er nødvendigt.

4. Medlemsstaterne kan når som helst indføre yderligere bidrag eller anmode om at få bidrag slettet i registret.

5. Registret må ikke indeholde personoplysninger ud over de navne og kontaktdetaljer, der er nødvendige for, at ordningen kan fungere.

Artikel 4

1. Hver medlemsstat ligger inde med en kopi af registret. De relevante organer i en medlemsstat, som ønsker at benytte sig af særlig sagkundskab, som er anført i registret, skal selv tage kontakt med det relevante kontaktpunkt i den medlemsstat, som har indført oplysningen. Spørgsmål om eventuel betaling afgøres bilateralt.

2. En medlemsstat, som har indført oplysninger i registret om særlig fagkundskab, færdigheder eller viden, kan afvise at stille disse oplysninger til rådighed i et givet tilfælde, hvis omstændighederne gør det påkrævet.

3. Medlemsstaterne er enige om, at hvis de opnår kontakt gennem registret, vil de underrette registerføreren om de grundlæggende detaljer, som Rådet skal fastsætte nærmere, således at der kan føres en effektiv kontrol med registrets nytte.

Artikel 5

Afgørelser truffet af eller i Rådet med hensyn til de forhold, der er omfattet af artikel 1, 3 og 4, skal være enstemmige.

Artikel 6

Denne fælles aktion offentliggøres i Tidende.

Denne fælles aktion træder i kraft på datoen for offentliggørelsen.

Udfærdiget i Luxembourg, den 15. oktober 1996.

På Rådets vegne

B. HOWLIN

Formand